Ο πρώτος σταθμός φόρτισης ηλεκτρικών οχημάτων στην Ανατολική Αττική, στην περιοχή της Ραφήνας, εγκαινιάστηκε σήμερα Πέμπτη, σε εκδήλωση που διοργάνωσε ο Δήμος Ραφήνας-Πικερμίου, παρουσία του προέδρου και Διευθύνοντος Συμβούλου του Διαχειριστή του Δικτύου Ηλεκτρικής Ενέργειας (ΔΕΔΔΗΕ) Ν. Χατζηαργυρίου και του δημάρχου Ραφήνας-Πικερμίου Ε. Μπουρνού.

Ο νέος σταθμός φόρτισης ηλεκτρικών οχημάτων, που κατασκευάστηκε στον εξωτερικό χώρο του Δημαρχείου Ραφήνας-Πικερμίου, αποτελεί το αποτέλεσμα της συνεργασίας του ΔΕΔΔΗΕ με την ερευνητική ομάδα SmartRue της Σχολής Ηλεκτρολόγων Μηχανικών και Μηχανικών Υπολογιστών του Εθνικού Μετσόβιου Πολυτεχνείου (ΕΜΠ), στο πλαίσιο του ευρωπαϊκού ερευνητικού προγράμματος SHAR-Q.

Ένας από τους σημαντικότερους παράγοντες προώθησης της ηλεκτροκίνησης, είναι η ανάπτυξη υποδομών δημόσιας φόρτισης, που μέχρι σήμερα στη χώρα μας βρίσκονται σε πολύ πρώιμο στάδιο, αποτελώντας τροχοπέδη για τον εξηλεκτρισμό του τομέα των μεταφορών.